**NOTA DE FUNDAMENTARE**

**la proiectul ordinului ministrului mediului cu privire la aprobarea Concluziilor privind cele mai bune tehnici disponibile (BAT) pentru producerea cimentului, varului și oxidului de magneziu**

|  |
| --- |
| **1. Denumirea sau numele autorului și, după caz, a/al participanților la elaborarea proiectului actului normativ** |
| Proiectul ordinului ministrului mediului cu privire la aprobarea Concluziilor privind cele mai bune tehnici disponibile (BAT) pentru **producerea cimentului, varului și oxidului de magneziu** a fost elaborat de către Ministerul Mediului. |
| **2. Condițiile ce au impus elaborarea proiectului actului normativ** |
| 2.1. Temeiul legal sau, după caz, sursa proiectului actului normativ |
| La data de 21 octombrie 2024 intră în vigoare Legea nr. 227/2022 privind emisiile industriale care transpune parțial în legislația națională prevederile Directivei 2010/75/UE a Parlamentului European şi a Consiliului din 24 noiembrie 2010 privind emisiile industriale (prevenirea și controlul integrat al poluării) și Directiva (UE) 2015/2193 privind limitarea emisiilor în atmosferă a anumitor poluanți provenind de la instalații medii de ardere.  Temeiul legal pentru elaborarea proiectului ordinului ministrului mediului cu privire la aprobarea Concluziilor privind cele mai bune tehnici disponibile (BAT) referitoare la producerea cimentului, varului și oxidului de magneziu sunt stabilite în:  - art. 29 alin. (1) din Legea nr. 227/2022, care prevede că Ministerul Mediului adoptă concluziile BAT publicate în limba română în Jurnalul Oficial al Uniunii Europene, ca documente naționale prin ordinul ministrului mediului și le publică în Monitorul Oficial al Republicii Moldova, și  - art. 60 alin. (3) lit. a) care stipulează că Ministerul Mediului, în termen de 24 de luni de la data publicării Legii, va aproba documentele de referință BAT.  Elaborarea proiectului ordinului ministrului mediului cu privire la aprobarea Concluziilor privind cele mai bune tehnici disponibile (BAT) referitoare la producerea cimentului, varului și oxidului de magneziu rezultă din următoarele documente de planificare:  1) Planul național de acțiuni pentru aderarea Republicii Moldova la Uniunea Europeană pentru anii 2024-2027 (HG nr. 829/2023), Capitolul 27. Mediu și schimbări climatice, acțiunea 54;  2) Planul de acțiuni al Ministerului Mediului pentru anul 2024, acțiunea 1.16, aprobat prin ordinul ministrului mediului nr. 12 din 22.01.2024. |
| 2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative |
| Unul dintre principalele elemente importante în procesul de prevenire, reducere și control integrat al poluării sunt documentele de referința pentru cele mai bune tehnici disponibile (BREF), care stau la baza Concluziilor privind BAT. Documentele de referință BAT (BREF) reprezintă rezultatul „procesului de la Sevilla”.  Comisia Europeană, prin Biroul European pentru Cercetare privind Transformarea Industrială și Emisii, asistă Statele membre şi operatorii în determinarea BAT. Biroul European coordonează schimbul de informaţii cu experţii din Statele membre şi propune spre adoptare şi publicare Comisiei Europene *Concluziile BAT* şi *Documentul de Referinţă privind Cele Mai Bune Tehnici Disponibile (BREF)*.  „Concluziile BAT”, definite la articolul 3 din Legea nr.227/2022 constituie elementul-cheie al documentelor de referință BAT și stabilesc concluziile privind cele mai bune tehnici disponibile, descrierea acestora, informații pentru evaluarea aplicabilității lor, nivelurile de emisie asociate celor mai bune tehnici disponibile, monitorizarea asociată, nivelurile de consum asociate și, după caz, măsurile relevante de remediere a amplasamentului.  [Concluziile BAT,](http://eippcb.jrc.ec.europa.eu/reference/) sunt documente, adoptate de Comisia Europeană prin Decizii de punere în aplicare, care conţin informaţii referitoare la nivelul emisiilor asociate celor mai bune tehnici disponibile, și trebuie să stea la baza stabilirii condiţiilor din autorizaţia integrată de mediu.  Legea nr. 227/2022 privind emisiile industriale a stabilit cadrul juridic privind prevenirea și controlul poluării provocate de activitățile industriale și economice, în vederea reducerii emisiilor în aer, apă și sol, promovarea dezvoltării tehnologiilor prin aplicarea celor mai bune tehnici disponibile, precum și prevenirea generării de deșeuri, pentru a se atinge un nivel înalt de protecție a mediului.  Legea nr. 227/2022 creează sistemul de autorizare integrată de mediu/autorizare de mediu, sistemul de monitorizare a respectării condițiilor din autorizația integrată de mediu/autorizația de mediu și sistemul de control de mediu prin asigurarea respectării condițiilor din actele permisive menționate.  Sistemul de autorizare integrată de mediu/autorizare de mediu a emisiilor în apă, aer și sol va fi stabilit pentru fiecare instalație (sursă de poluare) aplicând cele mai bune tehnici disponibile, dar nu pentru agenți economici (persoana juridică) cum este la moment, eliminând obligația de a obține diferite tipuri de autorizații separat (autorizația pentru emisia poluanților în atmosferă, autorizația de mediu pentru folosința specială a apei, autorizația de mediu pentru gestionarea deșeurilor) pentru o activitate.  Abordarea integrată ţine cont de performanţa de mediu a întregii instalaţii, cuprinzând: emisiile în aer, apă şi sol, generarea de deşeuri, utilizarea de materii prime, eficienţa energetică, zgomot, prevenirea accidentelor, precum şi readucerea la o stare satisfăcătoare a amplasamentului  în momentul închiderii activităţii, în scopul asigurării unui nivel înalt de protecţie a mediului în întregime.  Legea nr. 227/2022 privind emisiile industriale prevede că autorizaţiile integrate de mediu/autorizațiile de mediu emise pentru operarea instalațiilor industriale trebuie să conţină valori limită de emisie (VLE) bazate pe Cele mai Bune Tehnici Disponibile (BAT), aşa cum sunt definite de legea prenotată.  Astfel, conform art. 3, *cele mai bune tehnici disponibile* (BAT) înseamnă stadiul cel mai eficient și mai avansat înregistrat în dezvoltarea activităților și a metodelor de operare a acestora, care demonstrează posibilitatea practică a anumitor tehnici de a constitui referința pentru stabilirea valorilor-limită de emisie și a altor condiții de autorizare, concepute pentru a preveni, iar, în cazul în care acest fapt nu este posibil, pentru a reduce emisiile și impactul asupra mediului în ansamblul său:  a) *tehnici* – tehnologia utilizată și modul în care instalația este proiectată, construită, întreținută, exploatată și scoasă din funcțiune;  b) *tehnici disponibile* – acele tehnici care sunt dezvoltate la un nivel care permite aplicarea lor în sectorul industrial, în condiții economice și tehnice fezabile, luându-se în considerare costurile și avantajele, indiferent dacă tehnicile respective sunt sau nu produse ori utilizate la nivel național, atât timp cât acestea sunt accesibile operatorului în condiții acceptabile;  c) *cele mai bune tehnici* – cele mai eficiente tehnici pentru atingerea în totalitate a unui nivel ridicat de protecție a mediului în ansamblul său.  Conținutul Concluziilor privind cele mai bune tehnici disponibile (BAT) referitoare la producerea cimentului, varului și oxidului de magneziu la bază Concluziile privind cele mai bune tehnici disponibile (BAT) referitoare la producerea cimentului, varului și oxidului de magneziu, aprobate prin **Decizia de punere în aplicare (UE) 2013/163 a Comisiei din 26 martie 2013 de stabilire a concluziilor privind cele mai bune tehnici disponibile** referitoare la producerea cimentului, varului și oxidului de magneziuîn temeiul Directivei 2010/75/UE a Parlamentului European și a Consiliului publicate în Jurnalul Oficial al Uniunii Europene. |
| **3. Obiectivele urmărite și soluțiile propuse** |
| 3.1. Principalele prevederi ale proiectului și evidențierea elementelor noi |
| Concluziile privind cele mai bune tehnici disponibile (BAT) referitoare la producerea cimentului, varului și oxidului de magneziu sunt destinate operatorilor economici și autorităților publice responsabile de implementarea Legii nr. 227/2022 privind emisiile industriale (Agenția de Mediu, Inspectoratul pentru Protecția Mediului), precum și publicului interesat de starea componentelor de mediu urmare a activității unei instalații pe un anumit amplasament.  Operatorii care desfășoară în instalații industriale una sau mai multe activități din anexa nr. 1 și nr. 2 sunt obligați să dețină o autorizație integrată de mediu, emisă în baza Legii nr. 227/2022 privind emisiile industriale.  Concluziile privind BAT referitoare la producerea cimentului, varului și oxidului de magneziu sunt structurate în 7 capitole, după cum urmează:  Domeniul de aplicare  Notă privind schimbul de informații  Definiții  Considerații generale  Concluzii privind BAT  **1.Concluzii generale privind BAT**  1.1. Sistemele de management de mediu (EMS)  1.2. Zgomot  **2. Concluziile privind BAT pentru industria cimentului**  2.1. Tehnici primare generale  2.2. Monitorizarea  2.3. Consumul de energie și selectarea procesului  2.4. Utilizarea deșeurilor  2.5. Emisiile de pulberi  2.6. Compuși gazoși  2.7. Emisiile de PCDD/F  2.8.Emisiile de metale  2.9.Pierderile din proces/deșeuri  **3. Concluziile privind BAT pentru industria varului**  3.1.Tehnici primare generale  3.2.Monitorizarea  3.3.Consum energetic  3.4.Consumul de calcar  3.5.Selectarea combustibililor  3.6.Emisiile de pulberi  3.7.Compuși gazoși  3.8.Emisiile de PCDD/PCDF  3.9.Emisiile de metale  3.10.Pierderile de proces/deșeuri  **4. Concluziile privind BAT pentru industria oxidului de magneziu**  4.1.Monitorizarea  4.2.Consum energetic  4.3.Emisiile de pulberi  4.4.Compuși gazoși  4.5. Pierderile de proces/deșeuri  4.6.Utilizarea deșeurilor drept combustibil și/sau materii prime  DESCRIEREA TEHNICILOR  **5. Descrierea tehnicilor pentru industria cimentului**  5.1.Emisiile de pulberi  5.2.Emisiile de NOx  5.3.Emisiile de SOx  **6. Descrierea tehnicilor pentru industria varului**  6.1.Emisiile de pulberi  6.2.Emisiile de NOx  6.3.Emisiile de SOx  6.4.Descrierea tehnicilor pentru industria magneziei (procedeul pe cale uscată)  6.5.Emisiile de pulberi  6.7.Emisiile de SOx  **7. Descrierea tehnicilor pentru industria magneziei (procedeul pe cale uscată)**  7.1. Emisiile de pulberi  7.2. Emisiile de SOx  Concluziile privind BAT pentru producerea cimentului, varului și a oxidului de magneziu se referă la activitățile industriale și economice prevăzute în Legea nr. 227/2022 privind emisiile industriale, după cum urmează:  - Anexa nr. 1 ”Lista activități industriale și economice cu risc semnificativ asupra mediului”, pct. 3, subpct. 1): Industria mineralelor:  1) Producerea de ciment, var și oxid de magneziu:   1. producerea clincherului de ciment în cuptoare rotative cu o capacitate de producție de peste 500 de tone pe zi sau în alte cuptoare cu o capacitate de producție de peste 50 de tone pe zi; 2. producerea varului în cuptoare cu o capacitate de producție de peste 50 de tone pe zi;   c) producerea oxidului de magneziu în cuptoare cu o capacitate de producție de peste 50 de tone pe zi.  - Anexa nr. 2 ”Lista activități industriale și economice cu risc redus asupra mediului”, pct. 3, Industria mineralelor subpct. 99 și 100:  a) Fabricarea cimentului - pentru oricare dintre celelalte activități enumerate în anexa nr. 1 pct. 3 subpct. 1)  b) Fabricarea varului și ipsosului- Pentru oricare dintre celelalte activități enumerate în anexa nr. 1 pct. 3 subpct. 1).  De asemenea, concluziile privind BAT vizează următoarele activități:   * + producerea de ciment, var și oxid de magneziu (procedeul pe cale uscată),   + materii prime – stocarea și prepararea,   + combustibili – stocarea și prepararea,   + utilizarea deșeurilor ca materii prime și/sau combustibili – cerințe de calitate, control și prepararea,   + produse – stocarea și prepararea,   + ambalarea și expedierea.   Prezentele Concluzii privind BAT referitoare producerea cimentului, varului și oxidului de magneziu nu vizează următoarele procese sau activități:  — producția de oxid de magneziu prin procedeul pe cale umedă pornind de la clorura de magneziu, care face obiectul Documentului de referință privind cele mai bune tehnici disponibile pentru produsele chimice anorganice în volume mari – industria solidelor și alte industrii (LVIC-S);  — producția de var dolomitic cu conținut scăzut de carbon (adică un amestec de oxizi de calciu și magneziu produs prin decarbonatarea aproape totală a dolomitei [CaCO3.MgCO3]. Conținutul rezidual de CO2 al produsului este mai mic de 0,25%, iar densitatea în vrac este cu mult mai mică de 3,05 g/cm3);  — cuptoarele verticale pentru producția de clincher de ciment;  — activitățile care nu sunt direct legate de activitatea principală, cum ar fi activitatea în cariere.  *Concluziile privind BAT în domeniul producerii cimentului* propun 29 tehnici de reducere a emisiilor provenind de la cuptorul rotativ; reducerea consumului de energie termică și electrică; tehnici de minimizare a consumului de energie primară; tehnici de minimizare a emisiilor difuze și dirijate de pulberi rezultate în urma proceselor de ardere în cuptor, în zonele de stocare în vrac; reducerea emisiilor de NOx, CO, SOx, rezultați în urma proceselor de ardere în cuptor sau în rezultatul proceselor de preîncălzire/precalcinare, tehnici primare și/sau de reducere a emisiilor (adăugare de absorbanți, epurare umedă); tehnici de optimizare a proceselor de măcinare a materiilor prime (ex. moara, ca reductor); tehnici prevenire/reducere a emisiilor de HCl, HF, Dibenzofurani policlorurați (PCDF/F), a metalelor (Hg, Cd, As, Sb, Pb, Cr, Ca, Cu, Mn, Ni, V, Tl).  *Concluziile privind BAT în domeniul producerii varului* propun 24 tehnici de reducere a emisiilor de la cuptor și utilizarea eficientă a energiei; tehnici de optimizare a procesului de control (automatizare etc.); tehnici de monitorizare și măsurare a parametrilor de proces și a emisiilor; tehnici pentru minimizarea consumului de energie; tehnici de reducere la minimum a consumului de calcar; prevenirea și/sau reducerea emisiilor prin selectarea combustibililor care intră în cuptor; tehnici pentru utilizarea de combustibili din deșeuri; tehnici privind managementul siguranței în cazul utilizării deșeurilor periculoase pentru prevenirea emisiei de pulberi din surse difuze și dirijate; tehnici pentru reducerea emisiilor de pulberi din gazele de ardere rezultate în urma proceselor de ardere în cuptor (utilizarea filtrelor); tehnici de reducere a emisiilor de compuși gazoși (și anume, NOx, SOx, HCl, CO, COT/COV, metale volatile); tehnici de reducere a volumului de deșeuri solide rezultate din procesele de fabricare a varului, împreună cu realizarea de economii de materii prime ș.a.  *Concluziile privind BAT în domeniul producerii oxidului de magneziu* propun 14 tehnici de reducere a emisiilor de pulberi, de compuși gazoși (și anume, NOx, HCl, SOx, CO) din gazele de ardere rezultate în urma proceselor de ardere în cuptor; tehnici pentru reducerea la minimum/prevenirea emisiilor difuze și dirijate de pulberi; tehnici pentru a minimiza pierderile din proces/deșeurile; tehnici de monitorizare și măsurare a parametrilor de proces și a emisiilor; tehnici pentru reducerea consumului de energie termică și electrică; tehnici pentru utilizarea deșeurilor drept combustibil și/sau materii prime ș.a.  Tehnicile enumerate și descrise în prezentele concluzii privind BAT nu sunt nici prescriptive, nici exhaustive. Se pot utiliza alte tehnici care asigură cel puțin un nivel echivalent de protecție a mediului.  Reieșind din specificul tehnic al Concluziilor privind BAT, textul acestora a fost ajustat la prevederile cadrului normativ național, în special la prevederile similare din Legea nr. 227/2022 privind emisiile industriale, în special acolo unde se fac referințe la Directivele UE în textul Concluziilor privind BAT a UE.  De asemenea, în tabelele din textul Concluziilor privind BAT referitoare la producerea cimentului, varului și oxidului de magneziu, unde sunt indicate standardele europene, acestea au fost ajustate cu standardele moldovenești (după caz, dacă au fost adoptate la nivel național ca ”SM”). |
| 3.2. Opțiunile alternative analizate și motivele pentru care acestea nu au fost luate în considerare |
| Luând în considerare prevederile art. 29 alin. (3) din Legea nr. 227/2022 privind emisiile industriale, Agenția de Mediu aplică concluziile BAT la stabilirea condițiilor în procesul de autorizare integrată de mediu/autorizare de mediu.  În lipsa actului normativ nu va putea fi pusă în aplicare Legea nr. 227/2022, iar operatorii economici nu vor avea un instrument metodologic pentru atingerea și asigurarea nivelului de protecție a mediului echivalent cu cel garantat de cele mai bune tehnici disponibile prevăzute în concluziile BAT.  Opțiuni alternative nu sunt aplicabile. |
| **4. Analiza impactului de reglementare** |
| 4.1. Impactul asupra sectorului public |
| Implementarea prevederilor proiectului Concluziilor privind cele mai bune tehnici disponibile (BAT) referitoare la producerea cimentului, varului și oxidului de magneziu nu va avea impact asupra sectorului public și nu va genera impacturi structurale și instituționale asupra sistemului administrației publice, precum și nu solicită întreprinderea a careva acțiuni de reformă structurală sau instituțională. Prin Hotărârea Guvernului nr. 549/2018 a fost instituită Agenția de Mediu care este autoritatea competentă în domeniul mediului cu atribuții de implementare a politicilor de mediu, inclusiv emiterea actelor permisive de mediu în cazul aplicării și respectării Concluziilor privind cele mai bune tehnici disponibile (BAT) referitoare la producerea cimentului, varului și oxidului de magneziu. |
| 4.2. Impactul financiar și argumentarea costurilor estimative |
| Implementarea prevederilor proiectului nu va necesita cheltuieli financiare din bugetul de stat sau din contul altor instituții. |
| 4.3. Impactul asupra sectorului privat |
| La nivel strategic, dezvoltarea mediului economic implică armonizarea reglementărilor internaționale, deoarece atât timp cât diferite țări au reglementări juridice diferite privind siguranța și protecția mediului, aceste diferențe pot constitui bariere tehnice în calea comerțului și a investițiilor.  În privința costurilor operatorilor economici, urmare a aplicării Concluziilor privind BAT, aceștia vor suporta costuri care pot fi percepute pentru aplicarea celor mai bune tehnici disponibile (art.10 alin. (1) d)).  Totodată, Legea nr. 227/2022 privind emisiile industriale la art. 10 alin. (5) stabilește că operatorul angajează la nivelul amplasamentului sau pentru desfășurarea activității industriale și economice unul sau mai mulți specialiști de mediu responsabili pentru asigurarea implementării legislației din domeniul protecției mediului. |
| **4.4. Impactul social** |
| Urmare a aplicării Concluziilor privind cele mai bune tehnici disponibile (BAT) referitoare la producerea cimentului, varului și oxidului de magneziu  se va micșora semnificativ poluarea mediului unde sunt realizate activități industriale și economice, iar în cazul în care la momentul încetării definitive a activităților industriale și economice, poluarea aerului, a apelor, a solului și subsolului, a florei și faunei, a ecosistemelor și resurselor naturale, a bunurilor materiale și patrimoniului cultural pe amplasamentul instalației prezintă un risc semnificativ pentru mediu și pentru sănătatea umană, operatorul va lua măsurile necesare pentru îndepărtarea, limitarea sau reducerea poluării.  Astfel, implementarea acestui proiect va contribui la:   * creșterea impactului pozitiv asupra sănătății populației ca urmare a reducerii poluării mediului înconjurător cu emisii de poluanți (pulberi, oxizi de azot, oxizi de sulf), inclusiv asupra angajaților agenților economici care desfășoară activități ce produc emisii și a cetățenilor care locuiesc nemijlocit în apropiere; * modernizarea procesului de producere/activitate a agenților economici, va eficientiza activitatea acestora și vor îmbunătăți condițiile de muncă; * reducerea riscului de accidente și limitarea consecințelor acestora prin utilizarea celor mai bune tehnologii prietenoase mediului; * reducerea expunerii personalului angajat, cât și a populației, la substanțe poluante;   4.4.1. Impactul asupra datelor cu caracter personal  *Nu este aplicabil*  4.4.2. Impactul asupra echității și egalității de gen  *Nu este aplicabil* |
| 4.5. Impactul asupra mediului |
| Proiectul Concluziilor privind cele mai bune tehnici disponibile (BAT) referitoare la producerea cimentului, varului și oxidului de magneziu presupune următoarele beneficii asupra mediului:  - implementarea Legii nr. 227/2022 privind emisiile industriale, care va reforma sistemul de autorizare de mediu prin aplicarea celor mai bune tehnici disponibile și va contribui la îmbunătățirea calității aerului, apei și solului, fapt ce va crește calitatea factorilor de mediu, ecosistemelor, dar și sănătatea populației;  - reducerea şi prevenirea poluării industriale;  - diminuarea sau eliminarea consecinţelor provocate de poluare asupra produselor, precum şi a impactului acesteia asupra mediului;  - reciclarea, reutilizarea, transportul şi eliminarea deşeurilor solide şi altele şi, în mod particular, a deşeurilor periculoase;  - reducerea cantităţilor de deşeuri produse;  - reducerea consumurilor de materii prime şi energie;  -utilizarea deșeurilor drept combustibil și/sau materii prime;  - reducerea numărului de accidente de mediu;   * reducerea cantităţilor de emisii (gazoase, lichide, solide), emisii fugitive, difuze; * minimizarea emisiilor de zgomot; * minimizarea pierderilor din proces/deșeurile (reutilizarea, nămolului ce rezultă din procedeul umed de desulfurare a gazelor de ardere). |
| 4.6. Alte impacturi și informații relevante |
| Nu este aplicabil. |
| **5. Compatibilitatea proiectului actului normativ cu legislația UE** |
| 5.1. Măsuri normative necesare pentru transpunerea actelor juridice ale UE în legislația națională |
| Scopul adoptării Concluziilor privind cele mai bune tehnici disponibile (BAT) este de a asigura punerea în aplicare a prevederilor Legii nr. 227/2022 privind emisiile industriale, care transpune parțial în legislația națională prevederile Directivei 2010/75/UE a Parlamentului European şi a Consiliului din 24 noiembrie 2010 privind emisiile industriale (prevenirea și controlul integrat al poluării) și Directiva (UE) 2015/2193 privind limitarea emisiilor în atmosferă a anumitor poluanți provenind de la instalații medii de ardere.  Conținutul Concluziilor privind cele mai bune tehnici disponibile (BAT) referitoare la producerea cimentului, varului și oxidului de magneziu au la bază prevederile Concluziilor similare, aprobate prin **Decizia de punere în aplicare (UE)** 2013/163/UE a Comisiei din 26 martie 2013 **de stabilire a concluziilor privind cele mai bune tehnici disponibile** referitoare la producerea cimentului, varului și a oxidului de magneziuîn temeiul Directivei 2010/75/UE a Parlamentului European și a Consiliului,publicate în Jurnalul Oficial al Uniunii Europene.  Astfel, reieșind din specificul tehnic al Concluziilor privind BAT referitoare la producerea cimentului, varului și oxidului de magneziu aplicarea acestora în formatul și conținutul adoptat de către Comisia Europeană este obligatorie atât pentru țările membre UE, cât și pentru Republica Moldova.  Totodată, având în vedere prevederile art. 35 alin. (1) și (2) al Legii nr. 100/2017 cu privire la actele normative, proiectul ordinului ministrului mediului cu privire la aprobarea Concluziilor privind BAT va fi transmis la Centrul de Armonizare a Legislației pentru expertiza de compatibilitate. |
| 5.2. Măsuri normative care urmăresc crearea cadrului juridic intern necesar pentru implementarea legislației UE |
| Proiectul Concluziilor privind cele mai bune tehnici disponibile (BAT) are drept scop elaborarea cadrului normativ de punere în aplicare a Legii nr. 227/2022 privind emisiile industriale. |
| **6. Avizarea și consultarea publică a proiectului actului normativ** |
| În scopul respectării prevederilor Legii nr. 239/2008 privind transparența în procesul decizional, Legea nr. 100/2017 cu privire la actele normative și Hotărârea Guvernului nr. 610/2018 pentru aprobarea Regulamentului Guvernului, la data de 20.05.2024 pe pagina web oficială a Ministerului Mediului și pe portalul guvernamental particip.gov.md a fost plasat anunțul cu privire la inițierea elaborării proiectului Concluziilor privind cele mai bune tehnici disponibile (BAT):  <https://particip.gov.md/ro/document/stages/anunt-cu-privire-la-initierea-elaborarii-ordinului-ministrului-mediului-cu-privire-la-aprobarea-documentelor-de-referinta-bat-cele-mai-bune-tehnici-disponibile-20052024-03062024/12543>  Termenul limită indicat pentru recepționarea sugestiilor și recomandărilor a fost 03.06.2024. Propuneri nu au fost recepționate. |
| **7. Concluziile expertizelor** |
| Proiectul va fi supus expertizei juridice și anticorupție. |
| **8. Modul de încorporare a actului în cadrul normativ existent** |
| Implementarea proiectului de act normativ nu presupune modificarea sau abrogarea altor acte normative și nu impune necesitate de înființare, reorganizarea sau desființarea unor instituții. Prin Hotărârea Guvernului nr. 549/2018 a fost instituită Agenția de Mediu care este responsabilă de aplicarea concluziilor BAT la stabilirea condițiilor de autorizare a activităților economice și industriale cu risc semnificativ și redus asupra mediului cu respectarea prevederilor Legii 227/2022 privind emisiile industriale. |
| **9. Măsurile necesare pentru implementarea prevederilor proiectului actului normativ** |
| Ministerul Mediului prin intermediul Agenției de Mediu va asigura implementarea proiectului promovat.  Nu se prevăd a fi necesare schimbări instituționale în vederea implementării opțiunii recomandate. |

**Ministru Sergiu LAZARENCU**